Bakkeklaring

Bakkeklaring er avstanden fra bakken til det laveste punktet på en bil utenom hjulene. Et typisk eksempel er avstanden opp til akslingen. Mer presist kan bakkeklaringen defineres som avstanden fra et plant underlag og opp til den laveste delen av et kjøretøy med unntak av de delene som er designet for å ha kontakt med bakken (som dekk, ski, belte, osv.). Bakkeklaring måles med standardiserte metoder, og for biler oppgis den som regel uten passasjerer eller nyttelast.

Egenskaper 
Bakkeklaringen påvirker mange av kjøretøyets egenskaper, og vil være en avveining mellom kjøreegenskaper, komfort og praktiske løsninger.

Lavere bakkeklarning gir bilen lavere tyngdepunkt og dermed bedre kjøreegenskaper, og foretrekkes derfor på sportsbiler. Det gir også mindre luftmotstand og dertil lavere drivstofforbruk, men kan gjøre det vanskelig å forsere hindringer som fartshumper, telehiv, fortauskanter, steiner og andre hindringer i veien. Dersom bilen tar nedi kan den potensielt bli skadet (f.eks. hull på bunnpannen).

Høyere bakkeklaring gir bilen høyere tyngdepunkt og dermed dårligere kjøreegenskaper; særlig får bilen dårligere svingrespons og større sjanse for at bilen ruller over ved krapp svinging. Man får også høyere luftmotstand og dertil høyere drivstofforbruk. Høy bakkeklaring kan gjøre det enklere å stige inn og ut av bilen, samt laste av og på. Det blir mindre risiko for å ta nedi i ulendt terreng. Det blir også mulig å designe et hjuloppheng som arbsorberer støt bedre.

Av disse årsakene har sportsbiler vanligvis lav bakkeklaring, mens terrengkjøretøy og SUV-er ofte har høy bakkeklaring.

Høyere bakkeklaring kan også gjøre det enklere å komme til under bilen med liggebrett uten å jekke bilen opp.

Vanlige høyder 
En gatebil har typisk 16-17 cm bakkeklaring, mens en SUV ofte har rundt 19-22 cm. To kjente ytterpunkter er Ferrari F40 med 12,5 cm  og Hummer H2 med 25 cm.

Tabellen under angir gjennomsnittlig bakkeklaring for ulike biltyper som var på markedet i India i 2020:

Når man laster bilen vil gjerne fjærene komprimeres og bakkeklaringen vil gå ned. For å bøte på dette kan man justere stivheten på fjærene ved å installere en coilover. Noen biler har istedet aktivt selvnivellerende fjæringssystem som sørger for å holde bakkeklaringen innenfor et gitt intervall.

Se også 
 Overheng
 Rampevinkel (kjøretøy)
 Svingdiameter

Referanser 

 
Trafikksikkerhet
Kjøretøyteknologi